斸苓軒
作者：謝薖
朝代：宋

paragraphs: 萬鍾辭屠羊，五鼎貪主父。
是間多毒腊，可茹亦可吐。
緬懷陶隱居，朝服挂神武。
餌苓期卻老，曠蕩適林莾。
我家城西偏，有地一廛許。
開軒俛長松，倒影廕庭廡。
嵌空宿龍蛇，晻曖藏霧雨。
流脂入地脉，凝結歲月古。
長鑱白木柄，生事聊付汝。
想彼塵外人，遲暮肯同煮。
但當稍兔絲，敢望擘麟脯。